"फ़ाउन्डेशन" (Foundation, अर्थ: संस्था) नामक उपन्यास में हैरी सॅल्डन पर साम्राज्य के ख़िलाफ़ देशद्रोह करने का मुक़द्दमा चलाया जा रहा है। वह कहता है कि उसका विज्ञान बतला रहा है कि साम्राज्य गिरेगा और फिर या तो तीस हज़ार वर्षों के लिए मनुष्यों को अन्धकार काल में रहना होगा या फिर, अगर सारे मानव-ज्ञान को एक "अकाशगंगीय ज्ञानकोश" (Encyclopedia Galactica, ऍन्साइक्लोपीडीया गलैक्टिका) में सुरक्षित किया जाए, तो अन्धकार-काल केवल एक हज़ार साल तक सीमित रखा जा सकता है। हैरी सॅल्डन से पिंड छुड़ाने के लिए उसे एक दूर-दराज़ के टर्मिनस (Terminus) नामक ग्रह पर अपना ज्ञानकोश बनाने के लिए एक संस्था बनाने की अनुमति दी जाती है। हैरी सॅल्डन अपने ज्ञानकोश-कार्यकर्ताओं को लेकर वहाँ चला जाता है। साथ-ही-साथ वह चुपचाप आकाशगंगा के "दुसरे छोर" पर दूसरी संस्था भी शुरू कर देता है।

टर्मिनस ग्रह पहुँचकर ज्ञानकोश-कार्यकर्ता असमंजस में पड़ जाते हैं। उनके इर्द-गिर्द चार शक्तिशाली ग्रह हैं जो उन्हें डराते-धमकाते हैं। ज्ञानकोशियों के पास अपनी अक्ल को छोड़कर कोई भी साधन नहीं है। टर्मिनस की राजधानी का महापौर, जिसका नाम सैल्वेडॉर हार्डिन (Salvador Hardin) है, इन ग्रहों को आपस में भिड़ाकर टर्मिनस की स्वतंत्रता बनाए रखने की तरक़ीब बनता है और इसमें कामयाब रहता है। साम्राज्य धीरे-धीरे थकने लगता है और उसमें वैज्ञानिक प्रगति बंद होने लगती है, जबकि टर्मिनस पर प्रगति जारी रहती है। टर्मिनस में बने उपकरण साम्राज्य में बने उपकरणों से छोटे लेकिन अधिक शक्तिशाली होते हैं, चाहे वह हथियार हों चाहे रोज़मर्रा के इस्तेमाल की चीज़ें। टर्मिनस अपने आसपास के ग्रहों से व्यापार सम्बन्ध बढ़ाता है और आख़िरकर अपने श्रेष्ठ विज्ञान के बूते पर उनपर नियंत्रण पा लेता है। टर्मिनस के व्यापारी ही उसकी शक्ति को फैलाने का काम करते हैं। एक ऐसा होबर मैलो (Hober Mallow) नामक व्यापारी इतना शक्तिशाली हो जाता है कि वह टर्मिनस का महापौर बन बैठता है और फ़ाउन्डेशन की शक्ति को और भी ग्रहों पर फैला देता है।

फ़ाउन्डेशन का पूर्वरंग
उपन्यासों का कथानक
फ़ाउन्डेशन
फ़ाउन्डेशन और पृथ्वी